## La Filmoteca d’Estiu projecta ‘Dersu Uzala’ d’Akira Kurosawa

*** Este clàssic s’oferix en versió restaurada amb motiu del cinquanta aniversari de la seua estrena
* En 1975 va guanyar l’Oscar a la millor pel·lícula de parla no anglesa**

La Filmoteca d’Estiu projecta el dilluns 25 i el dimarts 26 d’agost, a les 22:30 hores, *Dersu Uzala* (1975), d’Akira Kurosawa. Amb una duració de 141 minuts, la pel·lícula es projecta dins del cicle ‘Aniversaris cinèfils’, amb motiu del cinquanta aniversari de la seua estrena en sales comercials.

Basada en *Por el territorio del Ussuri* (1921) i *Dersu Uzala* (1923), dos llibres de viatges de l’etnògraf, cartògraf, geògraf, militar i explorador rus Vladimir Arseniev (1872-1930), la pel·lícula és una coproducció entre el Japó i l’antiga Unió Soviètica, en la qual es narra la relació entre el capità Arseniev i Dersu Uzala (1849-1908), un caçador del poble *nanai*, que li va servir com a guia entre 1902 i 1907 en les seues expedicions per la conca del riu Ussuri, en la part més oriental de Rússia.

El capità Vladimir Arseniev i el seu destacament han de realitzar unes prospeccions geològiques en els boscos de la taigà siberiana. La immensitat del territori i la duresa del clima fan que es perda. Condemnat a vagar per una terra salvatge, Vladimir coneix Dersu Uzala, un caçador nòmada que coneix el territori com si estiguera en casa seua i sap com afrontar les inclemències de l’oratge. Dersu ensenyarà Vladimir a respectar la naturalesa i a conviure en plena harmonia amb ella.

La pel·lícula es va rodar en 1974 en els escenaris naturals de la taigà siberiana que van recórrer Dersu i Arseniev a principis del segle XX, malgrat el mal oratge que va fer durant tot el rodatge. En 1975 va guanyar l’Oscar a la millor pel·lícula de parla no anglesa, així com el Gran Premi en el Festival Internacional de Cine de Moscou i el David de Donatello a la millor pel·lícula de l’any.

**Patrimoni audiovisual valencià**

Per sext any consecutiu, la Filmoteca d’Estiu recorda la labor de recuperació i conservació del patrimoni cinematogràfic que du a terme la Filmoteca Valenciana. Cada sessió s’obrirà amb un muntatge de pel·lícules domèstiques de temàtica estiuenca depositades, digitalitzades i conservades en l’arxiu fílmic de Paterna.

Estes projeccions servixen per a recordar la missió essencial de l’arxiu de la Filmoteca Valenciana: la salvaguarda del patrimoni audiovisual valencià i de la memòria col·lectiva.

**Horaris i venda d’entrades**

Les projeccions de la Filmoteca d’Estiu se celebren de dilluns a diumenge, excepte els dimecres, que no hi ha sessió. La projecció comença a les 22:30 hores i la taquilla s’obri a les 21:30 hores. La programació per dies i la venda d’entrades anticipades en línia estan disponibles en la web de l’IVC.

La Filmoteca d’Estiu és una activitat de la Conselleria d’Educació, Cultura, Universitats i Ocupació, organitzada per l’Institut Valencià de Cultura, mitjançant la Filmoteca Valenciana. La seua celebració és possible gràcies a la col·laboració de l’Ajuntament de València, que cedix els jardins del Palau de la Música com a espai de les projeccions.

Fecha: 24/08/2025